b'\n_START_ARTICLE_\nBreg pri Litiji\n_START_SECTION_\nZgodovina\n_START_PARAGRAPH_\nNaselje omenja \xc5\xbee Valvasor z besedami: \xc2\xbbBreg je tik ob Savi blizu Litije in pove\xc4\x8dini stanujejo tam ribi\xc4\x8di.\xc2\xab\xc2\xa0Do zgraditve \xc5\xbeeleznice leta 1849 je bila na Bregu ladjarska postaja._NEWLINE_Kot tudi drugod po Sloveniji so se v \xc4\x8dasu prve svetovne vojne prebivalci izseljevali ter s paketi pomagali tisti, ki so ostali. Med obema vojnama so se zaradi furmanstva in splavarstva razvile \xc5\xa1tevilne obrti in gostilne. Prebivalci so se ukvarjali s kolarstvom, \xc4\x8devljarstvom, zidarstvom,opekarstvom, mizarstvom, kova\xc5\xa1tvom, mlinarstvom, \xc5\xbeagarstvom, kroja\xc5\xa1tvom, \xc5\xbeganjekuho in gostilnstvom.Furmanstvo se je \xc5\xa1e dolgo obdr\xc5\xbealo prakti\xc4\x8dno vsaka kmetija je premogla konja, ki je s preva\xc5\xbeanjem peska, premoga iz \xc5\xbeelezni\xc5\xa1ke postaje na domove, lesa prina\xc5\xa1al dodatni zaslu\xc5\xbeek kmetiji. Proti Litiji se je do \xc5\xbeeleznice vila dolga kolona furmanskih konjev s tovorom._NEWLINE_Gasilke veselice in delovne akcije so povezovale ljudi. Dobivali so se, ko so pripravljali veselico ali ob \xc2\xbbudarni\xc5\xa1kih\xc2\xab\xc2\xa0delavskih akcijah. Sicer so se ljudje dr\xc5\xbeali bolj vsak k sebi in se menda prepirali, predvsem zaradi meja in zemlje. Zaradi \xc5\xbeelje po pove\xc4\x8devanju posesti na ra\xc4\x8dun soseda se jih je v \xc5\xa1ali prijelo ime \xc2\xbbBr\xc5\xa1ke lakote\xc2\xab.\n_START_SECTION_\nCerkev sv. Katarine na Bregu\n_START_PARAGRAPH_\nCerkev sv. Katarine je stara okoli 800 let stala pa naj bi na lokaciji, kjer naj bi prvotno stala kapela grma\xc5\xa1kih gra\xc5\xa1\xc4\x8dakov.Gre za najstarej\xc5\xa1o cerkev na obmo\xc4\x8dju ob\xc4\x8dine Litija. Cerkev na Bregu je prvi\xc4\x8d omenjena v 16. stoletju. Prvotno je bila posve\xc4\x8dena sv. Kozmi in Damijanu, ki sta bila zdravnika. Po ljudskem izro\xc4\x8dilu naj bi potovala ravno mimo Brega. Ljudje so ju \xc4\x8dastili kot zavetnika proti ku\xc5\xbenim boleznim in koleri. Ker zoper ku\xc5\xbene bolezni ni bilo u\xc4\x8dinkovitih zdravil, so romarji po za\xc5\xa1\xc4\x8dito prihajali v cerkev na Bregu._NEWLINE_V gotskem stilu zgrajena cerkev je bila v 18. stoletju prenovljena \xe2\x80\x93 nastali so trije baro\xc4\x8dni oltarji. Od kdaj je zavetnica cerkve Sv. Katarina, ni znano. Upodobljena je v glavnem oltarju z lesenim kolesom in palmovo vejo v roki. Poleg nje stoji sv. Helena, ki je na\xc5\xa1la Jezusov kri\xc5\xbe, in sv. Ne\xc5\xbea. Slika sv. Janeza Nepomuka krasi desni stranski oltar z dvema misijonarjema, ki sta zbirala denar za odkup in osvoboditev  su\xc5\xbenjev.  Na levem stranskem oltarju  je slika sv. Fran\xc4\x8di\xc5\xa1ka Ksaverija, ob strani stojita zdravnika sv. Kozma in Damijan. Stranska oltarja sta starej\xc5\xa1a in ve\xc4\x8dje umetni\xc5\xa1ke vrednosti od glavnega. Zanimivo je, da so kipi glavnih svetnikov v vseh oltarijh skriti za njihovimi slikami. Vzrok za to je v preteklosti verjetno iskati v ve\xc4\x8dji umetni\xc5\xa1ki vrednosti slik na stranskih oltarijh. Stranska oltarja sta najbolj potrebna obnove, \xc5\xa1e posebej obe ni\xc5\xa1i s kipoma. Cerkev je zidana iz kamna. Notranjost je bila zato vedno vla\xc5\xbena, po stenah se je zaradi vlage nabiral mah. Va\xc5\xa1\xc4\x8dani so cerkev \xc5\xbee ve\xc4\x8dkrat obnavljali. Je ena izmed 35-ih cerkva posve\xc4\x8denih sv. Katarini, ki je tudi med najbolj pogosto upodobljenimi svetnicami.\n_START_SECTION_\nZbirka savskih prodnikov na Bregu pri Litiji\n_START_PARAGRAPH_\nOd leta 2008 se v va\xc5\xa1kem gasilskem domu nahaja stalna razstava Savskih prodnikov, ki je edinstvena v na\xc5\xa1em prostoru. Razstavljenih je ve\xc4\x8d kot 300 zna\xc4\x8dilnih in edinstvenih primerkov kamnin iz bogate geolo\xc5\xa1ke dedi\xc5\xa1\xc4\x8dine pore\xc4\x8dja reke Save. Poimenovani primerki v 12 vitrinah so razvr\xc5\xa1\xc4\x8deni po na\xc4\x8dinu in okolju svojega nastanka. \xc5\xbdivljenjske zgodbe prodnikov so iz njih brali Uro\xc5\xa1 Herlec, Alojz \xc5\xbdupanec, Mirko Dolin\xc5\xa1ek in Miha Jer\xc5\xa1ek, avtorji razstave.\n_START_SECTION_\nToplarji\n_START_PARAGRAPH_\nPod vasjo Breg so kar trije toplarji/dvojni kozolci, ki so bili najverjetneje zgrajeni sredi 19. stoletja, a \xc5\xa1e danes pri\xc4\x8dajo o izjemnih tesarskih spretnostih prednikov. Njihova posebnost je bolj natan\xc4\x8dna obdelava, zgornji del kozolca je namre\xc4\x8d zaprt z nekak\xc5\xa1no leseno mre\xc5\xbeo in portalom, tramove pa podpirajo lepo oblikovane konezole.'